
Narva Koorikooli ruumi tasuta kasutusse andmine
1. Asjaolud ja menetluse käik
Narva Linnavalitsuse Kultuuriosakonda laekus MTÜ Sophia 04.08.2014. a taotlus nr 4/08OK palvega tasuta kasutada Narva Koorikooli hoones aadressil 26. juuli tn 9 asuvat ruumi nr 14. Mittetulundusühingu juhtkond palus vabastada ka kommunaalteenuste eest tasumise kohustusest.
Ruumi kasutamise eesmärk on mittetulundusühingu 2014/2015. õppeaastal kollektiivide ja stuudiote töö korraldamine ning ettevalmistustöö etendusteks ja näitusteks. Ruumi kasutamise ajakava kooskõlastatakse Narva Koorikooli juhtkonnaga.
2. Õiguslikud alused
2.1 Vastavalt kohaliku omavalitsuse korralduse seaduse § 30 lõike 1 punktile 2 lahendab ja korraldab valla- või linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2 Vastavalt Narva Linnavolikogu 17.03.2005. a määrusega nr 14 vastuvõetud „Linnavara kasutusse andmise korra” § 7 lõike 2 punktile 3 võib linnavalitsuse korraldusega linnavara kasutusse anda tähtajaga kuni 5 aastat mittetulundusühingutele.

3. Otsus

Anda MTÜle Sophia, registrikood 80162627, tasuta kasutusse Narva Koorikooli hoones, aadressil 26. juuli tänav 9 asuvat ruumi nr 14 mittetulundusühingu kollektiivide ja stuudiote töö korraldamiseks ning etendusteks ja näitusteks ettevalmistustöö tegemiseks Narva Koorikooli juhtkonnaga kooskõlastatud ajakava alusel ajavahemikul 01.09.2014. a – 31.08.2015. a ning vabastada MTÜd Sophia kommunaalteenuste maksmisest.
4. Rakendussätted
4.1 Korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

